[Alexander Episcopus servus servorum Dei, dilectis filiis Abbati et Conventui Clun. salutem et Apostolicam benedictionem. Justis petentium desideriis dignum est nos facilem præbere consensum, et vota quæ à rationis tramite non discordant effectu prosequente complere. Cum igitur, sicut ex parte vestra fuit propositum coram nobis, fratres vestri Ordinis ad Monasterium vestrum ad Generale Capitulum singulis annis accedere teneantur: quia Præsidentes Capitulis Provincialibus alterius Ordinis eosdem fratres accedere ad Capitula ipsa, quorum statuta diversa sunt à statutis Cluniacensis Capituli, pro sua voluntate compellunt. Nos attendentes quod indignum esset prædictos fratres per Capitula diversa (quod hactenus factum non extitit) fatigati; ut iidem fratres ad Capitula alterius Ordinis accedere compelli non possint, vobis et eisdem fratribus auctoritate præsentium indulgemus. Nulli ergo, etc. Datum Laterani, Idibus Februarii, Pontificatus nostri anno secundo.]